功夫

功夫係由打交發展出來嘅運動。功夫同打交唔同之處，就係每一套功夫都好着重搏擊嘅技巧，有一定招式同埋好多技術串連其中，要有攻亦有守，可以見招拆招，呢啲都需要練習先會成功嘅；而打交係完全唔使章法，唔使講技巧，總之你一拳我一腳，打贏打輸就要睇吓邊個夠體力頂得住嘞。

練功夫一定要練基本功，因為功夫講求體力好、馬步穩，起手有勁。作為功夫嘅基礎，基本功係需要經常練習，有咗健全嘅基本功，甚至可以發展出自己嘅一套獨門功夫。

嵩山少林寺被譽為功夫嘅發源地，自古有句說話叫做「天下武功出少林」其實並冇誇張，因為少林主張每種功夫都要由最根本練起，冇根基自然唔會有更高更深嘅武學。佢哋除咗提倡修身之外，修心養性亦都係練武之人要學嘅好重要一環，所謂招由心生，仁者出手留三分，惡者出手不留人，以武救人，或者以武害人，就要睇練武人嘅心性係點囉。

更高層次嘅功夫嚟講，除咗馬步起手之外，好多時重要講求眼明、耳聰、手快、步靈，甚至要以心感招；而功夫重會分好多唔同嘅打法，關於用手腳嘅有拳法、爪法、腿法，重有借助外物嘅好似劍法、刀法、棍法、槍法……等；每套功夫都有佢嘅長處，都有佢剋敵嘅利害，所以功夫呢門學問其實真係好博大精深。

今日練功夫嘅人旨在用嚟強身健體同埋自衞用，絕對唔主張撩事鬥非，門派與門派之間亦唔會再有門戶之見，開心見誠咁論武；而且間唔中重會有國際性嘅武術比賽畀一眾嘅練武人聚首一堂，展演所學嘅武藝。